กรมการขนส่งทางบก เตรียมความพร้อมอำนวยความสะดวกและความปลอดภัยในการเดินทางให้แก่ผู้เข้าร่วมงานพระราชพิธีบรมราชาภิเษก ย้ำห้ามฉวยโอกาสเอาเปรียบผู้โดยสาร พร้อมขอความร่วมมือรถรถบรรทุกหลีกเลี่ยงการขนส่งสินค้าระหว่างวันที่ 3-7 พฤษภาคมนี้
นายพีระพล ถาวรสุภเจริญ อธิบดีกรมการขนส่งทางบก เปิดเผยว่า กรมการขนส่งทางบก ได้จัดทำแผนปฏิบัติการอำนวยความสะดวกและปลอดภัยรองรับการเดินทางของประชาชนช่วงงานพระราชพิธีบรมราชาภิเษก โดยร่วมกับทุกหน่วยงานที่เกี่ยวข้อง และชุดจิตอาสา จัดจุดลงรถรับส่งประชาชนพื้นที่กรุงเทพมหานครชั้นใน เพื่อเข้าร่วมงานพระราชพิธีบรมราชาภิเษก รวม 7 จุด ประกอบด้วยแยกสนามม้านางเลิ้ง, บ้านมนังคศิลา, เชิงสะพานสมเด็จพระปิ่นเกล้า, เชิงสะพานพระราม 8, สะพานพระพุทธยอดฟ้า, วัดเทพศิรินทราวาส, บ้านพิษณุโลก จัดเจ้าหน้าที่ประจำในทุกจุดเพื่ออำนวยความสะดวก พร้อมควบคุมการให้บริการของรถแท็กซี่และรถจักรยานยนต์สาธารณะป้องกันการฉวยโอกาสเอาเปรียบประชาชน          จุดจอดรถรอบนอก สำหรับรถยนต์ส่วนบุคคลและรถโดยสารไม่ประจำทางจากต่างจังหวัด ดังนี้ ทิศใต้ เซ็นทรัลพระราม 2, พุทธมณฑลสาย 4, วิทยาลัยทองสุข, อู่รถบรมราชชนนี, เซ็นทรัลศาลายา ทิศเหนือ เมืองทองธานี, ศูนย์ราชการแจ้งวัฒนะ, ฟิวเจอร์พาร์ครังสิต, ทิศตะวันออก อิเกีย, เมกะ, ไบเทค บางนา และสถานีขนส่งผู้โดยสารกรุงเทพมหานครทุกแห่ง จัดเจ้าหน้าที่อำนวยความสะดวกและให้คำแนะนำการให้บริการรถ shuttle Bus ของ ขสมก. ให้บริการรับส่งฟรี เพื่อเข้าสู่บริเวณงานในจุดที่ใกล้ที่สุด        สำหรับในต่างจังหวัด ให้สำนักงานขนส่งทุกจังหวัด ประสานงานกับจังหวัดเพื่อจัดรถบัสเช่าเหมาอำนวยความสะดวกและให้บริการ และจัดรถเสริมให้เพียงพอต่อความต้องการเดินทางของประชาชนที่จะมาเข้าร่วมงานพระราชพิธีบรมราชาภิเษกโดยได้ขอความร่วมมือไปยังผู้ประกอบการขนส่งให้เตรียมรถโดยสารให้เพียงพอและจัดหารถเสริมในทุกเส้นทางที่มีความต้องการเดินทางทั้งเที่ยวไปและกลับ จัดเจ้าหน้าที่ประจำศูนย์คุ้มครองผู้โดยสารและรับเรื่องร้องเรียนตลอด 24 ชั่วโมงควบคุม กำกับ ดูแลความปลอดภัยภายในบริเวณสถานีขนส่งผู้โดยสาร โดยจัดเจ้าหน้าที่อำนวยความสะดวกและดูแลความปลอดภัยผู้โดยสารที่เข้าใช้สถานีขนส่ง ตลอด 24 ชั่วโมง ที่สำคัญต้อง ตรวจสอบความพร้อมของรถโดยสารสาธารณะพนักงานขับรถและพนักงานประจำรถทุกคนตาม Checklist ก่อนออกเดินทาง และให้คำแนะนำผู้โดยสารให้คาดเข็มขัดนิรภัยตลอดการโดยสารจนถึงจุดหมายปลายทาง จัดหน่วยเคลื่อนที่ตรวจจับความเร็วรถโดยสารสาธารณะ         นอกจากนี้ ให้ศูนย์บริหารจัดการเดินรถระบบ GPS ทุกแห่งเฝ้าระวังติดตามรถโดยสารที่จะเดินทางร่วมงานพระราชพิธีบรมราชาภิเษกตลอด 24 ชั่วโมง และ ขอความร่วมมือผู้ประกอบการขนส่งสินค้าด้วยรถบรรทุกหลีกเลี่ยงการขนส่งสินค้าระหว่างวันที่ 3 -7 พฤษภาคมนี้ด้วย